Božin Laskov

Božin Laskov (* 15. február 1922, Lokorsko, Bulharsko – † 2. apríl 2007, Bratislava, Slovensko) bol bulharský a slovenský futbalista, reprezentant Bulharska a Česko-Slovenska

Klubová kariéra 
Rýchle pravé krídlo, vynikal v hre hlavou. Narodil sa v bulharskom Lokorsku, rýchlo ho však ako perspektívneho futbalistu objavil najpopulárnejší klub krajiny Levski Sofia, s ktorým získal dva majstrovské tituly, v 55 zápasoch strelil 38 gólov. Štúdium medicíny ho však zavialo do Brna a Bratislavy. Hral za SK Židenice, Slovan Bratislava a ČH Bratislava. V Sokole NV Bratislava patril do obávaného päťzáprahu: Laskov, Pažický, Tegelhoff, Preis, Šimanský. Tento útok vystrieľal v roku 1949 prvý historický titul majstra slovenského klubu. V belasom drese získal tri majstrovské tituly a vsietil 48 ligových gólov. V česko-slovenskej lige odohral 158 zápasov, dal 66 gólov. Laskov sa usadil na Slovensku, stal sa uznávaným lekárom pre choroby nosné, ušné a krčné.

Reprezentačná kariéra 
Laskov reprezentoval rodné Bulharsko v šiestich medzištátnych zápasoch, strelil dva góly. Po prijatí česko-slovenského občianstva obliekol v roku 1953 trikrát aj reprezentačný dres Česko-Slovenska.

Úspechy

Klubové 
 majster Bulharska: 1942, 1946
 majster Česko-Slovenska: 1949, 1950, 1951

Individuálne 
 člen Klubu ligových kanonierov (104 gólov)

Externé odkazy 
 Božin Laskov na fotbal.cz
 Božin Laskov na skslovan.com
 Božin Laskov na levskisofia.info

Česko-slovenskí futbalisti
Česko-slovenskí futbaloví tréneri
Slovenskí futbalisti
Bulharskí futbalisti
Hráči PFK Levski Sofija
Hráči ŠK Slovan Bratislava
Hráči FK Inter Bratislava
Hráči 1. FC Brno
Slovenskí lekári
Slovenské osobnosti bulharského pôvodu
Absolventi Masarykovej univerzity